Fyrsti fundur fjármálaeftirlitsnefndar Seðlabankans Í dag var fyrsti fundur fjármálaeftirlitsnefndar haldinn í Seðlabanka Íslands . Fjármálaeftirlitsnefnd tekur ákvarðanir sem Fjármálaeftirlitinu hefur verið falið í lögum eða stjórnvaldsfyrirmælum . Á fundinum voru samþykktar starfsreglur nefndarinnar . Í fjármálaeftirlitsnefnd situr varaseðlabankastjóri fjármálaeftirlits , varaseðlabankastjóri fjármálastöðugleika og þrír sérfræðingar í málefnum fjármálamarkaðar sem ráðherra sem fer með málefni fjármálamarkaðar skipar til fimm ára í senn . Varaseðlabankastjóri fjármálaeftirlits er formaður fjármálaeftirlitsnefndar og er varaseðlabankastjóri fjármálastöðugleika staðgengill hans . Seðlabankastjóri er formaður nefndarinnar við töku ákvarðana um setningu starfsreglna , ákvarðana um framsal valds til varaseðlabankastjóra fjármálaeftirlits til töku ákvarðana sem teljast ekki meiri háttar ákvarðanir sem og ákvarðana sem varða eigið fé , laust fé og fjármögnun kerfislega mikilvægra fjármálafyrirtækja . Í þeim tilvikum er varaseðlabankastjóri fjármálaeftirlits staðgengill formanns . Á myndinni sem tekin var í tengslum við fyrsta fund fjármálaeftirlitsnefndar í dag eru talið frá vinstri : Ásta Þórarinsdóttir , Andri Fannar Bergþórsson , Unnur Gunnarsdóttir varaseðlabankastjóri fjármálaeftirlits , Ásgeir Jónsson seðlabankastjóri og Guðrún Þorleifsdóttir . Í nefndinni situr einnig Gunnar Jakobsson , varaseðlabankastjóri fjármálastöðugleika , en hann hefur störf 1. mars næstkomandi . Nánari upplýsingar veitir Ásgeir Jónsson seðlabankastjóri í síma 5699600 .